b"\n_START_ARTICLE_\nPeter Berresford Ellis\n_START_PARAGRAPH_\nPeter Berresford Ellis (s\xc3\xbcndinud 10. m\xc3\xa4rtsil 1943) on Briti ajaloolane, biograaf ja kirjanik, kes on avaldanud \xc3\xbcle 100 raamatu nii oma nime kui ka pseudon\xc3\xbc\xc3\xbcmide Peter Tremayne ja Peter MacAlan all. Ta on ka paljude teadusartiklite, esseede, l\xc3\xbchijuttude, seiklusromaanide jne autor. _NEWLINE_Peter Tremayne'i nime all on ta avaldanud rahvusvahelise menu osaliseks saanud ajaloolise krimisarja, milles peategelane \xc3\xb5de Fidelma lahendab 7. sajandi Iirimaal m\xc3\xb5rvam\xc3\xbcsteeriume. Peter Berresford Ellise teoseid on ilmunud rohkem kui 25 keeles.\n_START_SECTION_\nElulooandmed\n_START_PARAGRAPH_\nPeter Berresford Ellis s\xc3\xbcndis Coventrys. Tema isa Alan Ellis oli ajakirjanik ja ema oli p\xc3\xa4rit Sussexi vanast saksi suguv\xc3\xb5sast._NEWLINE_Ellis \xc3\xb5ppis Brightoni Kunstikolled\xc5\xbeis ja Londoni \xc3\x9clikoolis slaavi ja Ida-Euroopa uuringute Instituudis. 1989. aastal l\xc3\xb5petas ta praeguses Ida-Londoni \xc3\x9clikoolis keldi kultuuri ja ajaloo \xc3\xb5pingud ning omandas seal ka magistrikraadi.\n_START_SECTION_\nLooming\n_START_PARAGRAPH_\n1975. aastast p\xc3\xbchendus Ellis t\xc3\xa4ielikult kirjutamisele. Ajaloolist tausta p\xc3\xb5hjalikult tundes kirjutas ta hulgaliselt teadusartikleid ja esseesid kelti kultuuri ja ajaloo kohta. Teda on nimetatud \xc3\xbcheks suurimaks autoriteediks keltide kultuuri ja ajaloo kirjanduslikul k\xc3\xa4sitlemisel."